**Vprašanja in odgovori:**

**Vprašanje 1**

»Delež sofinanciranja čebeljih panjev s testnimi vložki znaša do 70 % skupne vrednosti izvedenega nakupa čebelarske opreme brez vštetega DDV, ki ne presega višine stroškov, ki jih predpiše vlada v skladu s prvim odstavkom tega člena, pri čebelarjih, ki:

1. so ob oddaji vloge na javni razpis stari od 18 do 40 let,

2. imajo na dan 30. junija v letu pred oddajo vloge v Registru čebelnjakov več kot 150 čebeljih družin ali

3. imajo izobrazbo, ki ustreza:

- najmanj ravni izobrazbe, pridobljene po študijskih programih za pridobitev izobrazbe prve stopnje v skladu z zakonom, ki ureja visoko šolstvo, in sicer v študijskih programih biologija, kmetijstvo-zootehnika, kmetijstvo-živinoreja in veterinarstvo, če so opravili redni ali izbirni predmet s področja čebelarstva ali

- če imajo predhodno pridobljen certifikat nacionalne poklicne kvalifikacije s področja čebelarstva ali mojstrski izpit čebelarska mojstrica/čebelarski mojster.«

Prosim za pojasnilo katere pogoje vse mora oseba iz te točke izpolnjevati za 70% financiranje:

1. vse tri (starost, število družin in izobrazbo);

2. 1. in 2. ali 3. (starost in izobrazbo ali število družin)ali

3. samo enega od teh pogojev (starost ali število družin ali izobrazbo)?

**Odgovor 1**

**Vlagatelj mora izpolnjevati samo enega izmed zgoraj navedenih pogojev za 70 % delež sofinanciranja čebeljih panjev s testnimi vložki in najvišji znesek sofinanciranja iz 9 točke 12 člena Uredbe.**

**Vprašanje 2**

Dilemo imamo glede obvezne vrednosti minimalnega nakupa.

Ali mora minimalni nakup čebelarja, ki je v skladu s 4. ali 5. ali 6. točko upravičen do višjega zneska iz. 9. točke, znašati 40 % vrednosti iz 9. točke, ali lahko znaša 40% iz 8. točke? Lahko to čebelar sam izbere?

Npr. Imamo čebelarja, ki ustreza pogojem iz 4. točke, kar teoretično pomeni, da je upravičen do sredstev iz 9. točke, ima 30 čebeljih družin in kupi točilo. Ali mora minimalna vrednost nakupa znašati 40% od 2.000 EUR (iz. 8. točke) ali 40 % od 3.000 EUR iz 9. točke?

**Odgovor 2**

**Vlagatelj iz 4. ,5. in 6. točke 12. člena Uredbe lahko pridobi sredstva iz 9. točke 12. člena Uredbe. Najnižja vrednost nakupa pa mora znašati najmanj 40% iz 9. odstavka 12. člena, torej 40% od 3.000 EUR.**

**Vprašanje 3**

2. točka 12. člena piše: Stroški nakupa čebelarske opreme iz 9. člena te uredbe, ki se upoštevajo pri obravnavi vloge, morajo znašati najmanj 40 % vrednosti iz osmega in devetega odstavka tega člena.

Ali se DDV šteje v to vrednost in ali se šteje v to vrednost znesek opreme, ki je višji od maksimalne vrednosti, ki se upošteva na podlagi sklepa?

Primer: kupim panje 10 kom AŽ 10 satnih. Cena je 150 EUR + DDV. Maksimalna vrednost pa je za te panje 120,24 EUR + DDV. Vrednost nakupa je 1500 EUR + DDV= 1.830 EUR za plačilo.

Od tega se bo upoštevalo: 1.202,40 EUR, povrnjeno bo dobil 60, 70,… % (odvisno od pogojev..)

Ali se bo v 40% iz 8. oz. 9. člena upošteval znesek 1.830 EUR ali zgolj 1.202,40 EUR?

**Odgovor 3**

**pri najmanj 40% se upošteva bruto vrednost (z ddv) nakupa čebelarske vrednosti, torej tista vrednost, ki jo je čebelar oz. vlagatelj plačal za upravičeno opremo (1.830 eur). Nikjer ni navedeno, da se upošteva neto vrednost nakupa oz. vrednost iz objavljenega sklepa, zato se v tem primeru upošteva vlagatelju najbolj ugodno varianto.**

**Vprašanje 4**

V primeru, ko je na računu panj s testnim vložkom – ena postavka, ali se bo za priznano vrednost štelo vrednost panja + vrednost testnega vložka (npr. zgoraj omenjeni AŽ 10 satni panj se upošteva 120,24 EUR brez DDV + testni vložek 6,71 EUR)?

**Odgovor 4**

**vsi panji za katere vlagatelji želijo pridobiti sredstva morajo vsebovati testni vložek (9. člen Uredbe), zato je v teh primerih to ena vrednost in se ne sešteva s 6,71 EUR. Testni vložki kupljeni posebej se pa obravnavajo po najvišji vrednosti 6,71 EUR**

**Vprašanje 5**

glede elektronskih sistemov (imamo nekaj čebelarjev, ki bodo kupili tehtnico in elektronski sistem za nadzor čebeljih družin) (npr. kamera, vremenska postaja) – katere vrednosti se bodo vzele za elektronski sistem, v sklepu so samo kontrolne tehtnice.

**Odgovor 5**

**V primeru, da kakšne opreme ni v sklepu vlade o najvišjih priznanih stroških, se bo pri izračunu upoštevala dejanska vrednost nakupa. Agencija bo v teh primerih preverjala »razumnost cene« glede na primerljive ponudbe.**

**Vprašanje 6**

Glede na to, da na seznamu še vedno tudi nimamo mešalnika za kremni med, me zanima, kako se bo to kar na seznamu manjka vrednotilo? Katere cene se bo vzelo?

**Odgovor 6**

**z mešanjem povzročamo homogenizacijo medu (ali druge vsebine), zato je mešalnik za kremni med poimenovan homogenizator« v kategoriji mešalnikov.**

**Vprašanje 7**

Katera vrednost se upošteva za kontejnerje za 9 in 11 panjev?

**Odgovor 7**

**V primeru, da kakšne opreme ni v sklepu vlade o najvišjih priznanih stroških, se bo pri izračunu upoštevala dejanska vrednost nakupa. Dejanska vrednost pa tudi ne bo smela presegati cene o najvišjih priznanih stroških, ki spada v eno kategorijo višje (torej pri kontejnerju za 9 panjev se bo upoštevala najvišja vrednost 828,44 EUR in pri kontejnerju za 11 panjev pa 1.176 EUR)**

**Vprašanje 8**

Dogovor glede potrdil o usposabljanjih za tehnično pomoč in prevoze na pašo, ki smo jih pošiljali čebelarjem po e-pošti – da se bo ustrezno zapisalo v razpisu/originali, pa tudi žigi na računih bančnih potrdilih – to je bilo rečeno, da ne bo potrebno.. prosimo za jasna navodila kaj se zahtev in kaj ne, kdaj žig ja in kdaj ne);

**Odgovor 8**

**V razpisni dokumentaciji pri potrdilih ne bo več navedbe » original«. Agencija bo določen % potrdil preverila pri izdajatelju potrdila. Glede dokazil o plačilu:**

* **v primeru gotovinskega plačila: originalni račun, iz katerega je jasno razvidno, da je bil plačan, oziroma originalni račun in dokazilo o plačilu;**
* **v primeru plačila po položnici: plačilni nalog;**
* **v primeru elektronskega poslovanja: izpis potrditve plačila iz spletne banke**.

**Vprašanje 9**

Čebelar ima na računu navedeno AŽ panji 11-satarji s testnimi vložki in notranjimi osmukalniki (ena postavka). Ali se v takšnem primeru upošteva le strošek v katalogu za nabavo panja ali se strošku panja prišteje še kataloška vrednost osmukalnika?

**Odgovor 9**

**V** **tem primeru bo Agencija obračunala oz. upoštevala največjo vrednost za AŽ panj in osmukalnik.** Če iz računa ne bo razvidno koliko etaž ima AŽ 10 ali več satni panj, predlagamo da vlagatelj že k vlogi predloži dodatno dokazilo iz katerega bo razvidno (specifikacija računa, izjava prodajalca, slika…) koliko etaž ima panj, da ga bo Agencija lahko uvrstila v podkategorijo iz Sklepa Vlade.

**Vprašanje 10**

Poimenovanja na računih, ki niso skladna s poimenovanji v uredbi oz. sklepu o višini priznanih stroškov – primer korito/posoda za odkrivanje satja –

**Odgovor 10**

**V teh primerih predlagamo, da vlagatelji predložijo dodatna dokazila (kopijo navodil, specifikacij, sliko korita oz. posode, garancijski list, izjavo prodajalca….oz. druga dokazila iz česar bo razvidno kam točno se bo lahko nakupljeno opremo razvrstilo).**

**Vprašanje 11**

Imamo gospo, ki je kupila posodo za odkrivanje sata, ki je stala čez 600 EUR in termin (podčrtan) je tudi zapisan na računu. V seznamu opravičljive opreme pa piše, da je ta strošek opravičljiv v vrednosti 66,19 EUR. Poleg v seznamu opreme piše, da je korito za odkrivanje satov, nerjaveče – manjše (do 100 dm) in večje (nad 100 cm). Ali centimetri pomenijo višini, dolžino ali globino? Kaj mu bo ARSKTRP v tem primeru upošteval: če napiše v seznam opravičljive opreme, da gre za korito za odkrivanje satov ali posodo za odkrivanje satov (ker je tako navedeno na računu)?

**Odgovor 11**

**Centimetri pomenijo dolžino korita. V teh primerih predlagamo, da vlagatelji predložijo dodatna dokazila (kopijo navodil, specifikacij, sliko korita oz. posode, garancijski list, izjavo prodajalca….oz. druga dokazila iz česar bo razvidno kam točno se bo lahko nakupljeno opremo razvrstilo).**

**Vprašanje 12**

Potrdilo Apitehnični - v uredbi o izvajanju programov ukrepov na področju čebelarstva 2020-2022 pri ukrepu sofinanciranje čebelarske opreme piše, da čebelar priloži potrdilo o usposabljanju iz apitehničnega ukrepa, ki ga je izvedel izbrani ponudnik za izvedbo ukrepa izobraževanje na področju čebelarstva. Izvajalec je res Čebelarska zveza Slovenije, vendar ne v okviru usposabljanj, ki jih pokriva Marko, ampak je to vseskozi v okviru javne svetovalne službe v čebelarstvu.

**Odgovor 12**

**Vlagatelj mora predložiti potrdilo o Apitehničnem usposabljanju, tako kot vsako leto**

**Vprašanje 13**

Kaj predložiti kot dokazilo za izobrazbo: in sicer predmet s področja čebelarstva?

**Odgovor 13**

**Predloži se kopija diplome in dokazilo, da je čebelar opravil redni ali izbirni predmet s področja čebelarstva (kopija seznama opravljenih izpitov ali drugo dokazilo)**

**Vprašanje 14**

Želim uveljavljati višji delež sofinanciranja čebeljih panjev s testnimi vložki (označite in vlogi priložite potrdilo):

* 70 % delež:
  + starost čebelarja od 18 do 40 let, KAJ JE POTRDILO, KOPIJA OSEBNO?
  + več kot 150 čebeljih družin, KATERO POTRDILO?

**Odgovor 14**

**Starost čebelarja in če bo imel čebelar več kot 150 družin bo Agencija pridobila iz registra in ni potrebno priložiti potrdila. Mora pa čebelar na prilogi obkrožiti oz. označiti, če želi pridobiti višji delež oz višja sredstva iz 9. točke 12. člena Uredbe**

**Vprašanje 15**

v prilogi 4 piše, da se pod vrsto upravičenega stroška (pojasnilo točka2), navede čebelarska oprema iz sklepa Vlade o najvišjih priznanih stroških nakupa nove čebelarske opreme. Vemo, da vse opreme ni v tem sklepu (npr. mešalnik za kremni med, elektronski sistemi za nadzor čebeljih družin, oprema, kadar gre za več stvari v enem, kontejner za 11 panjev..). Kaj se navede v tem primeru? Predlagamo, da se doda, da v tem primeru navede opremo iz 9. člena uredbe

**Odgovor 15**

**V primeru, da čebelarske opreme ni navedene v Sklepu Vlade o najvišjih priznanih stroških nakupa nove čebelarske opreme, se v polje »vrsta upravičenega stroška« vpiše navedba iz 9. člena Uredbe**